CELEX: 62012TN0385
Language: hu
Date: 2012-08-22 00:00:00
Title: T-385/12. sz. ügy: 2012. augusztus 22-én benyújtott kereset — France Télécom kontra Bizottság

13.10.2012   
            
            
               HU
            
            
               Az Európai Unió Hivatalos Lapja
            
            
               C 311/15
            
         2012. augusztus 22-én benyújtott kereset — France Télécom kontra Bizottság
   (T-385/12. sz. ügy)
   2012/C 311/20
   Az eljárás nyelve: francia
   
      Felek
   
   
      Felperes: France Télécom (Párizs, Franciaország) (képviselők: S. Hautbourg és S. Cochard-Quesson ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a határozatot;
            
         
               —
            
            
               a Bizottságot kötelezze valamennyi költség viselésére.
            
         
      Jogalapok és fontosabb érvek
   
   Keresetével a felperes a France Télécom állományában lévő állami köztisztviselők nyugdíjfinanszírozási módjának reformjával kapcsolatban a France Télécom számára a Francia Köztársaság által nyújtott támogatást (C 25/2008. sz. állami támogatás [ex NN 23/2008]) a közös piaccal bizonyos feltételek mellett összeegyeztethetőnek nyilvánító, 2011. december 20-i C(2011) 9403 végleges bizottsági határozat megsemmisítését kéri.
   Keresetének alátámasztása érdekében a felperes négy jogalapra hivatkozik.
   
               1.
            
            
               Az elsődlegesen felhozott, arra alapított első jogalap, hogy a Bizottság tévesen alkalmazta a jogot, mérlegelési hibát követett el, valamint megsértette az indokolási kötelezettséget, amikor az EUMSZ 107. cikk (1) bekezdése értelmében vett állami támogatásnak minősítette a France Télécom tisztviselőinek juttatott nyugdíjak érdekében az állam részére fizetendő munkáltatói járulék csökkentését. A felperes azt állítja, hogy a Bizottság e hibákat a következők által követte el:
               
                           —
                        
                        
                           a gazdasági előny fennállásának megállapításával;
                        
                     
                           —
                        
                        
                           azáltal, hogy az intézkedést szelektív jellegűnek ítélte;
                        
                     
                           —
                        
                        
                           annak megállapításával, hogy az intézkedés alkalmas a verseny torzítására, valamint
                        
                     
                           —
                        
                        
                           azáltal, hogy állami támogatás fennállását állapította meg, miközben a Bizottság elismeri, hogy az előnyt legalább 2010. december 31-éig rendkívüli átalányadó megfizetése semlegesítette.
                        
                     
         
               2.
            
            
               A másodlagosan felhozott, arra alapított második jogalap, hogy a Bizottság tévesen alkalmazta a jogot és mérlegelési hibát követett el, amikor az állítólagos támogatás közös piaccal való összeegyeztethetőségét a megtámadott határozat 2. cikkében meghatározott feltételek tiszteletben tartásától tette függővé. A felperes azt állítja, hogy a Bizottság azáltal követte el e hibákat, hogy megállapította, hogy a felperesre a versenytársait terhelőnél alacsonyabb mértékű járulékfizetési kötelezettség vonatkozik, továbbá megtagadta, hogy a „La Poste” ügyben kialakított precedenst a France Télécom elleni eljárásban alkalmazza.
            
         
               3.
            
            
               A másodlagosan felhozott, arra alapított harmadik jogalap, hogy a Bizottság mérlegelési hibákat követett el és megsértette az indokolási kötelezettséget azon időszak mérlegelésekor, amelynek során a megtámadott határozatban megjelölt támogatást semlegesítette a rendkívüli átalányadó. A felperes azt állítja, hogy a Bizottság e hibákat a következők által követte el:
               
                           —
                        
                        
                           a munkáltatói járulék csökkentéséből eredő teherkönnyítés számításába belefoglalta a kompenzációval és a túlkompenzációval járó terheket, valamint
                        
                     
                           —
                        
                        
                           megállapította, hogy a rendkívüli átalányadót 5,53%-os, nem pedig 7 %-os aktualizálási mértékkel kellett tőkésíteni.
                        
                     
         
               4.
            
            
               A másodlagosan felhozott, arra alapított negyedik jogalap, hogy a Bizottság megsértette a felperes eljárási jogait.